馬順文裒金買登仕爲漕試計戲題其取青券
作者：蕭立之
朝代：宋

paragraphs: 馬君杭人墮汀角，杭試不收汀不著。
少年落筆易進取，萬里孤雲天一握。
捐金爵試亦假途，寒士探囊桃藥無。
平生故人于節度，買山尚肯周窮符。
編藤裹錦如行卷，持以取青真左券。
惜哉掘墓逢伯夷，捧土塞河吾自靦。
君才十倍空冀北，長鯨變化滄海窄。
人生幸得各有地，古來不見虬鬚客。